b'\n_START_ARTICLE_\nWojciech Marczewski\n_START_PARAGRAPH_\nWojciech Szcz\xc4\x99sny Marczewski (s. 28. helmikuuta 1944 \xc5\x81\xc3\xb3d\xc5\xba) on puolalainen elokuvaohjaaja ja -k\xc3\xa4sikirjoittaja._NEWLINE_Marczewski kuuluu samaan puolalais\xc2\xadohjaajien ik\xc3\xa4polveen kuin Agnieszka Holland ja Krzysztof Kie\xc5\x9blowski, ja h\xc3\xa4n aloitti uransa vahvasti kahdella koskettavalla nuoruus\xc2\xadkuvauksella. 1910-luvun sis\xc3\xa4\xc2\xadoppilaitokseen sijoittuva Painajaiset (Zmory, 1979) oli h\xc3\xa4nen ensimm\xc3\xa4inen pitk\xc3\xa4 elokuvansa, ja vuoden 1981 omael\xc3\xa4m\xc3\xa4\xc2\xadkerrallinen  Dreszcze (\xe2\x80\x9dV\xc3\xa4ristyksi\xc3\xa4\xe2\x80\x9d, 1981) voitti Berliinin elokuvajuhlilla Hopeisen karhun. Teinipoikien ankarasta kasvatuksesta 1950-luvun kes\xc3\xa4leirill\xc3\xa4 kertova Dreszcze sai esityskiellon kommunistisessa Puolassa oltuaan teattereissa kolmisen viikkoa ennen Puolan sotatilan julistamista 13. joulukuuta 1981._NEWLINE_Marczewskin elokuvista on Suomen televisiossa esitetty Painajaiset vuonna 1981. Vuonna 1983 Marczewski vieraili yhdess\xc3\xa4 Andrzej Wajdan kanssa Puolan kulttuuri\xc2\xadviikolla Rovaniemell\xc3\xa4 ja Oulun Elokuvakeskuksen 10-vuotisjuhlissa. Vierailun yhteydess\xc3\xa4 esitettiin h\xc3\xa4nen elokuvansa Klucznik (\xe2\x80\x9dAvainmies\xe2\x80\x9d, 1980). H\xc3\xa4nen muita elokuviaan ovat kommunistiajan elokuva\xc2\xadsensuuria satirisoinut Ucieczka z kina wolnosc (1990) sek\xc3\xa4 Czas zdrady (1997) ja Weiser (2000). 1990-luvulta alkaen Marczewski on keskittynyt elokuvien teon sijasta enemm\xc3\xa4n elokuva-alan opetusty\xc3\xb6h\xc3\xb6n.'